Dan Barna: Premierul a declinat oferta noastră de a intra la guvernare, dacă nu se ajunge la anticipate

Președintele USR, Dan Barna, a afirmat, într-o intervenție la Digi24, că a discutat cu premierul Ludovic Orban despre intrarea la guvernare a Uniunii în cazul în care nu se va ajunge la alegeri anticipate, însă președintele PNL a refuzat propunerea

”Am avut această discuție vineri. Premierul a declinat această disponibilitate a noastră. La începutul săptămânii voi repeta propunerea, este varianta pentru cazul în care nu se constituie majoritatea necesară pentru anticipate. Anticipatele sunt miza zero”, a declarat Dan Barna.

La consultările de la Cotroceni din 6 februarie, USR l-a anunțat pe președintele Iohannis că este dispusă să intre la guvernare dacă obiectivul anticipatelor nu va fi realizat.

„I-am transmis poziția USR: alegerile anticipate sunt soluția morală, normală și etică în momentul de față. În caz contrar vom avea o guvern care nu poate să guverneze. (…) I-am făcut două cereri foarte clare în scenariul în care majoritatea toxică din Parlament blochează anticipatele: să se asigure că premierul va avea în programul asumat OUG pentru alegerea în două tururi a primarilor și USR să facă parte efectiv din Guvern”, a precizat Barna.

Ulterior, Barna a precizat că USR ar putea să gestioneze portofoliile Justiției, Transporturilor, Mediului și Sănătății.

Citește și: USR l-a propus premier pe Dacian Cioloș la consultările de la Cotroceni / Barna: Am cerut anticipate, iar dacă nu se poate, următorul guvern să dea OUG pentru alegerea primarilor în două tururi

Foto: Dan Barna/ Facebook